Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 404/93 om den fælles markedsordning for bananer« () (96/C 212/16)

Rådet for Den Europæiske Union besluttede den 10. april 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til José Fernando Rodríguez De Azero som hovedordfører.

Det Økonomiske og Sociale Udvalg vedtog på sin 336. plenarforsamling af 29.-30. maj 1996, mødet den 30. maj 1996, med 82 stemmer for, 20 imod og 21 hverken for eller imod, følgende udtalelse.

1. Generelle bemærkninger

1.1. ØSU støtter den indsats, Kommissionen har gjort for at tilpasse den fælles markedsordning for bananer, således at der kan tages hensyn til alle berørte interesser. Samtidig påpeger ØSU dog, at dette på ingen måde må gå ud over ordningens effektivitet mht. at opfylde de mål, der blev opstillet med dens indførelse.

1.2. ØSU opfordrer Kommissionen til at tage hensyn til de forslag, det fremsatte i sin udtalelse CES 977/95 af 14. september 1995 (), og som vedrørte de arbejdsmæssige og sociale forhold samt miljøvenlige produktionsbetingelser i de bananeksporterende lande.

1.3. ØSU anser det for en mangel ved Kommissionens forslag, at det ikke klart angiver, hvorledes Kommissionen agter at løse problemet med den fulde udnyttelse af den årlige kvote, der er tildelt Somalia.

1.3.1. ØSU mener, at ordningen bør omfatte specifikke økonomiske og strukturelle hasteforanstaltninger til fordel for den somaliske produktion for at fremme en endelig afslutning af borgerkrigen gennem et økonomisk, socialt og beskæftigelsesmæssigt opsving.

1.4. ØSU mener, at Kommissionen bør revidere den toldkontingentforhøjelse på 353 000 ton, der blev foretaget for at tage højde for forbruget i de tre nye medlemslande (Østrig, Sverige og Finland). Den overforsyning af EU-markedet, der kunne registreres i 1995, tyder på, at forbruget i de tre nye medlemslande er blevet vurderet for højt.

2. Særlige bemærkninger

2.1. ØSU finder nedsættelsen af det toldkontingent, der tildeles erhvervsdrivende i kategori B, uberettiget og i strid med hensigten med indførelsen af den fælles markedsordning for bananer. Den nuværende fordeling (70 % og 30 %) blev beregnet for at genoprette balancen mellem to store grupper af importører, nemlig importørerne af latinamerikanske bananer og de traditionelle importører af EF- og AVS-bananer. Målet var:

- at fremme markedsføringen af traditionelle EF- og AVS-bananer. Det blev anset for vigtigt at indføre et sådant incitament, fordi avancen ved markedsføring af disse bananer er væsentligt mindre end ved latinamerikanske bananer, især pga. de højere sociale omkostninger ved produktion af EF- og AVS-bananer, og

- at undgå, at erhvervsdrivende i kategori B, som ikke havde haft held med at markedsføre tredjelandebananer, forsvinder fra markedet.

2.2. ØSU mener, at de nye bestemmelser for forvaltning af den ikke-traditionelle AVS-produktion kan bidrage til at forbedre situationen for bananer af denne oprindelse, og godkender derfor Kommissionens forslag.

2.3. Overgangen fra erhvervsdrivende i kategori C til kategori A kan ikke accepteres i denne form. Der må med sikkerhed regnes med, at der på grund af denne planlagte foranstaltning vil opstå en negativ spiraleffekt i henseende til licenstildelingen, idet en række rent spekulativt betonede anmodninger om importlicenser for kategori C hurtigt vil forringe de traditionelle markedsdeltageres markedsdele.

2.4. ØSU godkender den mekanisme, som foreslås for erhvervsdrivende, der som følge af ekstraordinære omstændigheder er blevet ramt af alvorlige vanskeligheder ved markedsføringen af deres bananer i referenceperioden.

3. Konklusion

3.1. ØSU mener, at Kommissionen har gjort en stor indsats for at forene alle interesser i den fælles markedsordning for bananer. Dette bør dog ikke gå ud over ordningens effektivitet mht. opfyldelse af dens væsentligste mål. Af denne grund håber ØSU, at der vil blive taget passende hensyn til dets bemærkninger til dette tredje forslag om ændring af den fælles markedsordning for bananer.

Bruxelles, den 30. maj 1996.

Carlos FERRER

Formand for Det Økonomiske og Sociale Udvalg

() EFT nr. C 121 af 25. 4. 1996, s. 15.

() EFT nr. C 301 af 13. 11. 1995.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne:

Punkt 1.4

Erstattes af følgende:

»1.4. Forhøjelsen af toldkontingentet med 353 000 ton som følge af Finlands, Østrigs og Sveriges tiltrædelse er absolut nødvendig for at garantere en nogenlunde udlignet markedsforsyning. "Overforsyningen" i 1995 skyldtes i første række, at medlemsstaterne og AVS-landene udvidede deres produktion betydeligt og at toldkontingentet ved hjælp af særlicenser som følge af stormskader blev forøget med yderligere 180 000 ton for erhvervsdrivende i kategori B.

Problemet lå imidlertid ikke alene i forøgelsen men i de kortsigtede licenser for tredjelandsbananer, som gennemhullede alle tidligere trufne kvantitative bestemmelser. For modtagerne af disse licenser, erhvervsdrivende i kategori B, altså for virksomheder, som kun handler med EU- og AVS-bananer, var der som hovedregel ingen anvendelsesmuligheder, og licenserne blev udbudt på markedet med den følge, at der opstod stadig større markedsforstyrrelser inden for EU.

Betalingen af betydelige subventioner til producenterne i EU (i 1996 er disse midler atter forøget med 30 %) har ført til, at EU-produktionen på ny er udvidet uden hensyntagen til markedsforholdene. Således regner man med en produktionsstigning på ca. 20 % på De Kanariske Øer og også Martinique har forhøjet sin leveringsmængde med 17 % i 1995.

Også AVS-landene Elfenbenskysten (+27 %) og Cameroun (+8 %) bidrog til den skitserede markedsforsyning.

Det kan altså konstateres, at det ikke var forbruget i de tre nye medlemsstater, der blev sat for højt, men derimod foranstaltningerne inden for bananmarkedsordningen, der førte til ubalance på markedet.«

Afstemningsresultat

For: 44, imod: 53, hverken for eller imod: 55.

Kapitel 2

Punkt 2.1, 2.2 og 2.4 erstattes af følgende:

»2.1. Erhvervsdrivende i kategori B rammes ikke af nogen nedsættelse, men beholder den tidligere tildelte mængde licenser for tredjelandsbananer. Når man tager højde for, at tredjelandserhvervsdrivende for at opretholde forsyningen tidligere var nødt til at købe licenser af erhvervsdrivende i kategori B, så burde der med sådanne regler være fundet en fordelingsmetode i bedre overensstemmelse med de faktiske forhold.

En tilskyndelse til mere omfattende markedsføring af EU- og AVS-bananer består allerede i de betydelige subventionsudbetalinger, som resulterer i en massiv produktionsforøgelse.

2.2. Det må sikres, at de 90 000 ton ikke-traditionelle AVS-bananer, som omtales i dette punkt, ikke fører til en nedsættelse af tredjelandetoldkontingentet, da den nyfordeling af kvoterne, som Kommissionen lægger op til, ellers vil blive ophævet igen. Denne mængde må derfor føjes til toldkontingentet.

2.4. De planlagte særbestemmelser kan heller ikke accepteres i denne form. De forudsætninger, som omtales, er defineret så uklart, at de mulige konsekvenser er umulige at forudse. På dette område bør der også tages hensyn til alle tyske markedsdeltagere, som efter 1990 har påbegyndt virksomhed i de nye delstater, og som ikke råder over de dertil svarende referencemængder.«

Afstemningsresultat

For: 28, imod: 66, hverken for eller imod: 26.

Kapitel 3

Dette kapitel formuleres således:

»3. Konklusion

3.1. ØSU mener, at Kommissionen har gjort en stor indsats for at forene alle interesser i den fælles markedsordning for bananer. Man godkender Kommissionens forslag om at forhøje toldkontingentet til 2 553 000 ton og den planlagte opdeling i 74 % til erhvervsdrivende i kategori A og C og 26 % til erhvervsdrivende i kategori B. Med hensyn til pkt. 2.2, 2.3 og 2.4 i de særlige bemærkninger anmoder ØSU Kommissionen om nærmere belysning af disse foranstaltningers konsekvenser. ØSU håber, at der vil blive taget passende hensyn til dets bemærkninger til dette tredje forslag om ændring af den fælles markedsordning for bananer.«

Afstemningsresultat

For: 29, imod: 64, hverken for eller imod: 21.